Vyf geskiet tydens geweld in Pta-middestadFoto: Twitter Vyf taxibestuurders is Donderdag in Pretoria se middestad geskiet terwyl nog ŉ taxibestuurder aangerand is. Geweld het vroegoggend uitgebreek weens die voortslepende konflik oor taxiroetes. Kol. Noxolo Kweza, woordvoerder van die polisie, het gesê vyf taxibestuurders is op die hoek van Madiba- en Sisulustraat geskiet. Die beseerdes is na hospitale geneem vir behandeling en niemand is nog in hegtenis geneem in verband met die voorval nie. Geweld het egter vanmiddag weer uitgebreek en ŉ taxibestuurder is deur ander taxibestuurders aangerand. Volgens Kweza is die beseerde taxibestuurder in ŉ hospitaal opgeneem. ŉ Man is intussen deur die polisie vir ondervraging ingeneem in verband met dié voorval. Foto: Twitter Kweza het ook bevestig dat twee taxi’s tydens die geweld aan die brand gesteek is. Die voorvalle van geweld hou verband met ŉ vete tussen die Menlyn- en Mamelodi-taxivereniging oor roetes. Sheila Lynn Senkubuge, burgemeesterskomiteelid vir paaie en vervoer, het intussen namens die stad die geweld ten sterkste veroordeel. Senkubuge het gesê wetstoepassingsbeamptes is ontplooi om die situasie te monitor. “Die polisie en metropolisie gaan ook voort met hul ondersoeke na die voorvalle.” Senkubuge het taxi-operateurs versoek om hulle van geweld te weerhou. “Geweld kan nie geskille oplos nie en stel die lewe van pendelaars en ander mense in gevaar.” Volgens Senkubuge is die leierskap van die taxibedryf daar om geskille tussen operateurs op te los. “Ironies genoeg is daar vroeër vandeesweek vergaderings gehou oor die Mamelodi/Menlyn-kwessie. Ek werk nou saam met rolspelers in die bedryf om die kwessie op te los aangesien dit nie so kan aangaan nie.”